অবশ্য যতদিন আইনটি ছিল, ততদিনও এর তেমন কোনও ভূমিকা ছিল না। সারা বিশ্বে আলোড়ন সৃষ্টিকারী বিটলস-এর জন লেনন ১৯৬৬ সালে উচ্চকণ্ঠে ঘোষণা করেছিলেন, ‘ক্রিস্টিয়ানিটিকে বিদায় নিতে হবে। এটি বিলুপ্ত হয়ে যাবে, তলিয়ে যাবে। এটা নিয়ে আমি তর্ক করতেও রাজি না। কেননা আমি ঠিকই বলছি এবং আমার কথাই সত্যি প্রমাণ হবে। আমরা এখন যিশুখ্রিস্টের চেয়েও জনপ্রিয়। আমি জানি না, রক অ্যান্ড রোল না যিশু কে আগে বিদায় নেবে, কিন্তু বিদায় তাদের নিতেই হবে’ একথা শুনে অনেকে মনক্ষুন্ন হয়েছিলেন, তীব্র সমালোচনা করেছিলেন, তঁর প্রতি ক্ষমা চাওয়ার জন্যে আহ্বান জানানো হয়েছিল। লেনন তখন সাংবাদিক সম্মেলনে এজন্যে দুঃখপ্রকাশ করলেও সে-মন্তব্য প্রত্যাহার করতে অস্বীকৃতি জানিয়েছিলেন। এর জন্যে তখন কাউকে ঘোষণা দিতে দেখা যায়নি, লেননের মাথা কেটে ফেলতে পারলে অত ডলার পুরস্কার দেয়া হবে। কাউকে বলতে শোনা যায়নি, জন লেনন ব্লাসফেমিতে শাস্তির যোগ্য। ভ্যাটিকান পোপ অবশ্য তাদের ক্ষমাপ্রার্থনার জন্যে অনুরোধ করেছিলেন, যে অনুরোধ কেউ রাখেনি। এতদিন পরে এই ২০০৮ সালে পোপ নিজে থেকেই জন লেননকে ওই কথা বলবার জন্যে ক্ষমা করে দেয়ার কথা জানালে সবাই তাজ্জব হয়ে গেছে, প্রশ্ন জেগেছে নতুন করে, তাঁর কাছে ক্ষমা চেয়েছে কে? এর বিপরীতে বাংলাদেশের দিকে তাকান, খুব সহজেই এখানে কাউকে মুরতাদ বলা যায়, হত্যা করার জন্যে পুরস্কার ঘোষণা করা যায়। মাসখানেক আগে রাজশাহী বিশ্ববিদ্যালয়ে ‘মান্দার’ নাটক করার জন্যে সংস্কৃতিকর্মীদের আগুনে পুড়িয়ে মারার ঘোষণা দেয়া হয়েছে, পত্রিকায় আগ্রহী হত্যাকারীর জন্যে পুরস্কার ঘোষণা করে বিজ্ঞাপন দেয়া হয়েছে!